K. Sárközy, poslankyňa: (2001-12-18):
„Návrh uznesenia Národnej rady Slovenskej republiky z 18. decembra 2001 k návrhu na vyslovenie súhlasu Národnej rady Slovenskej republiky s vypovedaním Dohovoru Medzinárodnej organizácie práce o nočnej práci žien zamestnávaných v priemysle (revidovaný v roku 1948) č. 89 z roku 1948 Slovenskou republikou a návrhu na vyslovenie súhlasu Národnej rady Slovenskej republiky s ratifikáciou Dohovoru Medzinárodnej organizácie práce o nočnej práci č. 171 z roku 1990 Slovenskou republikou Národná rada Slovenskej republiky podľa čl. 86 písm. d) Ústavy Slovenskej republiky po prerokovaní návrhu na vyslovenie súhlasu Národnej rady Slovenskej republiky s vypovedaním Dohovoru Medzinárodnej organizácie práce o nočnej práci žien zamestnávaných v priemysle č. 89 z roku 1948 Slovenskou republikou a návrhu na vyslovenie súhlasu Národnej rady Slovenskej republiky s ratifikáciou Dohovoru Medzinárodnej organizácie práce o nočnej práci č. 171 z roku 1990 Slovenskou republiky vyslovuje súhlas 1. s vypovedaním Dohovoru Medzinárodnej organizácie práce o nočnej práci žien zamestnávaných v priemysle č. 89 z roku 1948, 2. s ratifikáciou Dohovoru Medzinárodnej organizácie práce o nočnej práci č. 171 z roku 1990 a rozhodla, že Dohovor Medzinárodnej organizácie práce o nočnej práci č. 171 z roku 1990 je medzinárodná zmluva podľa článku 7 ods. 5 Ústavy Slovenskej republiky, ktorá má prednosť pred zákonmi.“ Prosím vás pekne, dajte o tom hlasovať. J. Migaš, predseda NR SR: Panie poslankyne, páni poslanci, chcem pripomenúť, že podľa článku 84 ods. 3 Ústavy Slovenskej republiky na vyslovenie súhlasu s medzinárodnou zmluvou podľa článku 7 ods. 3, 4 ústavy je potrebný súhlas nadpolovičnej väčšiny všetkých poslancov, t. j. 76 hlasov, ak chceme schváliť túto zmluvu, je potrebných pri hlasovaní o návrhu uznesenia. Prezentujme sa a hlasujme. Hlasujeme. Na vyslovenie súhlasu s medzinárodnou zmluvou je potrebných 76 hlasov. (Hlasovanie.) Prítomných je 111 poslancov, za 104, proti nikto, zdržali sa 4, nehlasovali 3. Konštatujem, že sme navrhované uznesenie schválili. Pristúpime k hlasovaniu o návrhu uznesenia k návrhu poistného rozpočtu Všeobecnej zdravotnej poisťovne na rok 2002 (tlač 1224). Čiže budeme hlasovať o uznesení k návrhu poistného rozpočtu Všeobecnej zdravotnej poisťovne na rok 2002 (tlač 1224). Nech sa páči, pán spravodajca Ferkó, uveďte hlasovanie. B. Ferkó, poslanec: Ďakujem, pán predseda. Vzhľadom na to, že v gestorskom výbore nebola schválená spoločná správa, v rozprave som predniesol návrh na uznesenie ja v tomto znení: „Uznesenie k návrhu poistného rozpočtu Všeobecnej zdravotnej poisťovne na rok 2002 (tlač 1224) Národná rada Slovenskej republiky A. konštatuje, že návrh poistného rozpočtu Všeobecnej zdravotnej poisťovne na rok 2002 bol predložený v súlade s § 49 ods. 3 zákona Národnej rady Slovenskej republiky č. 273/1994 Z. z. v znení neskorších predpisov a dopracovaný v súlade so schváleným zákonom o štátnom rozpočte Slovenskej republiky na rok 2002; B. schvaľuje poistný rozpočet Všeobecnej zdravotnej poisťovne na rok 2002 s tým, že predpokladaná tvorba fondov celkom a použitie fondov sú rozpočtované takto: - tvorba fondov celkom 37 864 197 tis. Sk, - použitie fondov 37 864 197 tis. Sk, v tom a) základný fond zdravotného poistenia 35 650 090 tis. Sk, b) rezervný fond 154 900 tis. Sk, c) účelový fond 613 298 tis. Sk, d) správny fond 1 445 909 tis. Sk.; C. ukladá Správnej rade Všeobecnej zdravotnej poisťovne, aby 10 mil. Sk vyčlenila zo správneho fondu na vypracovanie vlastnej koncepcie liekovej politiky.“ Môžete dať hlasovať, pán predseda. J. Migaš, predseda NR SR: Prezentujme sa a hlasujme o uznesení, ktoré v rozprave predniesol pán poslanec Ferkó a teraz ho zopakoval. Prezentujme sa a hlasujme. Hlasujme. Hlasujeme o tlači 1224. (Hlasovanie.) Prítomných je 111 poslancov, za 69, proti 22, zdržalo sa 17, nehlasovali 3. Konštatujem, že sme prijali uznesenie Národnej rady Slovenskej republiky, ktorým sme schválili návrh poistného rozpočtu Všeobecnej zdravotnej poisťovne na rok 2002. Pokračujeme hlasovaním o návrhu uznesenia k návrhu poistného rozpočtu Spoločnej zdravotnej poisťovne na rok 2002 (tlač 1216). Prosím spoločnú spravodajkyňu výborov pani poslankyňu Záborskú, aby hlasovanie uviedla. Nech sa páči, pani poslankyňa.